[{"text_idx": "#000001", "text": "Mae ge\u0302m olaf grwp B Cwpan y Byd Qatar wedi ein cyrraedd gyda Cymru angen buddugoliaeth yn erbyn Lloegr i gael unrhyw siawns o gamu i\u2019r rownd 16 olaf yn y gystadleuaeth."}, {"text_idx": "#000002", "text": "Bydd Cymru yn gobeithio gweld ge\u0302m gyfartal rhwng Iran ac yr UDA heno, byddai hynny ynghlwm a buddugoliaeth i Gymru yn gweld dynion Rob Page yn parhau yn y gystadleuaeth, ond os yw Iran neu yr UDA yn ennill bydd rhaid i Gymru guro Lloegr o bedair go\u0302l er mwyn gyrru Lloegr adra a Cymru i\u2019r rownd nesaf."}, {"text_idx": "#000003", "text": "Bydd buddugoliaeth i Loegr yn sicrhau gorffen ar fri\u0302g y grwp gyda dim ond colled o bedair i ddim a buddugoliaeth i unrhyw dim yn y ge\u0302m arall heno yn gyrru Lloegr adref."}, {"text_idx": "#000004", "text": "Mae\u2019n deg dweud bod ymgyrch Cymru yng Nghwpan y Byd wedi bod yn un siomedig hyd yma gyda dim ond pwynt ar y bwrdd ar o\u0302l dwy ge\u0302m. Chwaraeodd Cymru eu pe\u0302l-droed gorau yn yr ail hanner yn erbyn yr UDA ond ni lwyddon nhw i gyrraedd y lefelau perfformiad hynny yn erbyn Iran, ge\u0302m gollodd Cymru 2-0."}, {"text_idx": "#000005", "text": "Mae \u2018na alwadau i\u2019r rheolwr Rob Page roi lle i Dan James a Brennan Johnson yn yr 11 cyntaf mewn ymgais i fynd yn fwy ymosodol ac achosi problemau lawr yr asgelli, ond a fydd Page yn gwneud y newid?"}, {"text_idx": "#000006", "text": "Er gwaethaf perfformiad siomedig gan ddynion Gareth Southgate yn erbyn yr Unol Daleithiau gyda\u2019r ge\u0302m yn gorffen yn ddi-sgor, bydd Lloegr yn parhau i fod yn hyderus yn mynd i mewn i\u2019r ge\u0302m heno ar o\u0302l taro chwech heibio Iran yn eu ge\u0302m agoriadol."}, {"text_idx": "#000007", "text": "Mae gan Loegr y posibilrwydd o gylchdroi eu carfan ar gyfer y ge\u0302m, ond ni fydd hyn yn golygu ge\u0302m haws i Gymru gyda thalent ymosodol fel Jack Grealish, Phil Foden a Marcus Rashford i ddod mewn i\u2019r ti\u0302m."}, {"text_idx": "#000008", "text": "Mae\u2019n saff dweud y gall llawer newid mewn 90 munud a gyda\u2019r ddwy ge\u0302m grw\u0302p B yn cychwyn am 7pm nos Fawrth mae\u2019n siw\u0302r o fod yn noson gyffrous o be\u0302l-droed."}]